《离居曲》
清代·王采薇

露华网户参差光，碧筠粉薄如栖霜。凉堂下帘帘窣地，素手无分玉如意。

燔膏作镫檐不红，夕抚绿绮空窗中。一声凉破楚天碧，去雁叫影思离鸿。

南山点苔愁向晓，独客朣朣涉长道。楼前月浪卷衣来，梦里江声隔帷小。

作者简介：（1753—1776）江苏武进人，初名薇玉，字玉瑛。孙星衍妻。性喜文史，工小楷，喜吟咏。有《长离阁集》。